Document ID: 32008D0493

TARYBOS SPRENDIMAS
2008 m. birželio 23 d.
iš dalies keičiantis Bulgarijos ir Rumunijos stojimo akto I priedą
(2008/493/EB)
EUROPOS SĄJUNGOS TARYBA,
atsižvelgdama į 2005 m. Stojimo aktą, ypač į jo 3 straipsnio 6 dalį,
atsižvelgdama į Komisijos pasiūlymą,
kadangi:
(1)
2005 m. Stojimo akto 3 straipsnio 3 dalyje nustatyta, kad Bulgarija ir Rumunija prisijungia prie valstybių narių sudarytų konvencijų ir protokolų, išvardytų jo I priede.
(2)
2004 m. gruodžio 8 d valstybės narės pasirašė Konvenciją dėl Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos (1) prisijungimo prie 1990 m. liepos 23 d. Konvencijos dėl dvigubo apmokestinimo išvengimo koreguojant asocijuotų įmonių pelną (2) (Arbitražo konvencija).
(3)
Tikslinga parengti nuostatas dėl Bulgarijos ir Rumunijos prisijungimo prie Arbitražo konvencijos su pakeitimais, padarytais 2004 m. gruodžio 8 d. konvencija. Todėl 2005 m. Stojimo akto I priedas turėtų būti papildytas 2004 m. gruodžio 8 d. konvencija,
NUSPRENDĖ:
1 straipsnis
2005 m. Stojimo akto I priedo 2 punktas papildomas šia įtrauka:
„-
2004 m. gruodžio 8 d. Konvencija dėl Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos prisijungimo prie Konvencijos dėl dvigubo apmokestinimo išvengimo koreguojant asocijuotų įmonių pelną (OL C 160, 2005 6 30, p. 1).“.
2 straipsnis
Šis sprendimas įsigalioja jo paskelbimo Europos Sąjungos oficialiajame leidinyje dieną.
Priimta Liuksemburge 2008 m. birželio 23 d.

Labels: 2
15
18